REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/138-20

26. oktobar 2020. godine

B e o g r a d

ZAPISNIK

SA TREĆE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 26.OKTOBRA 2020. GODINE

 Sednica je počela u 17,15 časova.

 Sednici je predsedavao dr Aleksandar Martinović, predsednik Odbora.

 Sednici su prisustvovali članovi Odbora: Adam Šukalo, Dragana Barišić, Branimir Spasić, Darko Laketić, Luka Kebara, Ivana Nikolić, Nebojša Bakarec, Uglješa Marković, Marina Raguš, Mira Petrović i Branimir Jovanović.

 Sednici su prisustvovali zamenici članova Odbora: Violeta Ocokoljić, zamenik Veroljuba Matića, člana Odbora i Dijana Radović, zamenik Đorđa Milićevića, člana Odbora.

 Sednici nisu prisustvovali članovi Odbora: Veroljub Matić, Miroslav Kondić, Sandra Božić,Đorđe Milićević i Šaip Kamberi.

 Na predlog predsednika, Odbor je jednoglasno utvrdio sledeći:

D n e v n i r e d:

1. Razmatranje Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini, 02 Broj: 013-1538/20 od 26.10. 2020. godine;

2. Razmatranje ostavke koju je na funkciju narodog poslanika podneo Marko Đurić (01 broj:118-1556/20 od 26. oktobra 2020. godine);

3. Razmatranje zahteva narodnog poslanika Dušice Stojković, za davanje pozitivnog mišljenja za obavljanje druge javne funkcije (21 broj 02-1370/20 od 23. septembra 2020. godine).

 **Prva tačka dnevnog reda:** Razmatranje Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini

 Predsednik Odbora upoznao je članove i zamenike članova Odbora sa sadržinom Odluke Republičke izborne komisije o dodeli mandata narodnih poslanika radi popune upražnjenih poslaničkih mesta u Narodnoj skupštini i uverenjima o izboru narodnih poslanika: Neveni Vujadinović, Petru Vesoviću, Nemanji Popoviću, Milanu Jugoviću, Mireli Radenković, Bosiljki Srdić, Borisu Bursaću, Acu Petroviću i Ljiljani Kuzmanović Vujaković, kao i procedurom Odbora propisanom članom 199. Poslovnika Narodne skupštine u postupku popune upražnjenih poslaničkih mesta. Takođe je predložio da za izvestioca Odbora na sednici Narodne skupštine bude određen predsednik Odbora.

 Diskusije nije bilo.

Odbor je na predlog predsednika, jednoglasno usvojio i Narodnoj skupštini podneo sledeći

I Z V E Š T A J

 Odbor je konstatovao da su prestankom mandata narodnim poslanicima Jasmini Palurović, dr Nebojši Marjanoviću, Daliboru Radičeviću, Milošu Vučeviću, Mariji Obradović, Branislavu Nedimoviću, Maji Gojković i Milanu Krkobabiću, izabranim sa Izborne liste ALEKSANDAR VUČIĆ – ZA NAŠU DECU i Radomiru Dmitroviću, izabranom sa Izborne liste ALEKSANDAR ŠAPIĆ – POBEDA ZA SRBIJU, ostala upražnjena poslanička mesta u Narodnoj skupštini, u skladu sa odredbom člana 88. Zakona o izboru narodnih poslanika.

Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnih poslanika Nevene Vujadinović, Petra Vesovića, Nemanje Popovića, Milana Jugovića, Mirele Radenković, Bosiljke Srdić, Borisa Bursaća i Aca Petrovića, izabranih sa Izborne liste ALEKSANDAR VUČIĆ – ZA NAŠU DECU i Ljiljane Kuzmanović – Vujaković, izabrane sa Izborne liste ALEKSANDAR ŠAPIĆ – POBEDA ZA SRBIJU, i utvrdio da su podaci o izboru narodnih poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanim narodnim poslanicima.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranim narodnim poslanicima Neveni Vujadinović, Petru Vesoviću, Nemanji Popoviću, Milanu Jugoviću, Mireli Radenković, Bosiljki Srdić, Borisu Bursaću, Acu Petroviću i Ljiljani Kuzmanović - Vujaković.

**Druga tačka dnevnog reda:** Razmatranje ostavke koju je na funkciju narodog poslanika podneo Marko Đurić

 Predsednik Odbora je konstatovao da je Marko Đurić podneo ostvku na funkciju narodnog poslanika i predložio da Odbor Narodnoj skupštini podnese izveštaj o nastupanju slučaja iz člana 88. stav 1. tačka 2. Zakona o izboru narodnih poslanika u kome se ostavka navodi kao jedan od razloga za prestanak mandata narodnom poslaniku pre isteka vremena na koje je izabran, s predlogom da Narodna skupština konstatuje prestanak mandata imenovanom narodnom poslaniku.

 Takođe je predložio da Odbor u izveštaju odredi predsednika Odbora za izvestioca na sednici Narodne skupštine.

 Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Marka Đurića, izabranog sa Izborne liste ALEKSANDAR VUČIĆ – ZA NAŠU DECU, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugim kandidatima sa navedene izborne liste, u skladu sa članom 92. Zakona o izboru narodnih poslanika.

**Treća tačka dnevnog reda:** Razmatranje zahteva narodnog poslanika Dušice Stojković, za davanje pozitivnog mišljenja za obavljanje druge javne funkcije

Predsednik odbora je obavestio članove i zamenike članova Odbora da je Dušica Stojković podnela zahtev za davanje mišljenja da uz vršenje funkcije narodnog poslanika obavlja i funkciju vršioca dužnosti direktora javnog preduzeća „Poslovni centar- Rakovica“.

Diskusije nije bilo.

Na predlog predsednika, Odbor je jednoglasno dao pozitivno mišljenje Dušici Stojković, da uz vršenje funkcije narodnog poslanika, obavlja i funkciju vršioca dužnosti direktora javnog preduzeća „Poslovni centar Rakovica“.

 \*\*\*

Sednica je završena u 17,25 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović